Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: Melléklet a 2084/1998. (IV. 8.) Korm. határozathoz: A
Paragraph Index: 1515

Melléklet a 2084/1998. (IV. 8.) Korm. határozathoz: A tárgyalások során képviselendő alapelvek és a követendő főbb célkitűzések: „Magyarország célja, hogy megfelelő, a zökkenőmentes integrációt biztosító feltételekkel mielőbb az Európai Unió tagjává váljon. Magyarország kész arra, hogy az „acquis communautaire” egészét átvegye, illetőleg alkalmazza. Nem kívánja kivonni magát egyetlen közösségi politikából és együttműködésből sem, illetőleg nem igényel állandó eltérést a Közösségre érvényes szabályozás alól. Az átmeneti időre szóló kivételeket a maga részéről arra a körre kívánja korlátozni, amely a zökkenőmentes integráció érdekében elkerülhetetlen. Hasonló megközelítésre számít az Unió és tagállamai részéről is. Ugyanakkor Magyarország az európai uniós tagságból adódó jogok és kötelezettségek teljessége szempontjából a többi tagállammal azonos elbánásban kíván részesülni. Magyarország az Unió intézményeiben, döntéshozatalában az arányosság elve alapján, a hasonló helyzetű államokkal megegyező módon kíván részt venni. Magyarország a tárgyalások mielőbbi lezárására törekszik úgy, hogy azok a zökkenőmentes integráció érdekében szükséges megoldásokat tartalmazva tegyék lehetővé, hogy a ratifikációs eljárást befejezve 2002-ben taggá válhassunk.”

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes